Title: 
Subject: 
Author: 
Last saved by: ivana.neskovic

Katalog propisa 2023

565.
Na osnovu člana 8 Zakona o finansiranju lokalne samouprave ("Sl. list Crne Gore", broj 03/19 i 86/22), člana 38 stav 1 tačka 8 Zakona o lokalnoj samoupravi ("Sl. list Crne Gore", broj 02/18, 34/19, 38/20) i člana 34 stav 1 tačka 8 Statuta opštine Zeta ("Službeni list Crne Gore-Opštinski propisi", broj 012/23), Skupština opštine Zeta, na V sjednici održanoj dana 30.03.2023. godine, donijela je
ODLUKA
o prirezu porezu na dohodak fizičkih lica
("Službeni list Crne Gore - opštinski propisi", br. 017/23 od 13.04.2023)
Predmet
Član 1
Ovom odlukom uvodi se prirez porezu na dohodak fizičkih lica, utvrđuje stopa prireza kao i vršenje poslova kontrole obračunavanja i plaćanja prireza.
Član 2
Prirez porezu na dohodak fizičkih lica (u daljem tekstu: prirez), plaća se na porez na prihode od ličnih primanja, porez na dohodak od samostalne djelatnosti, porez na prihode od imovine i imovinskih prava i porez na prihode od kapitala.
Prirez porezu na dohodak fizičkih lica plaćaju poreski obveznici koji obavljaju djelatnost na teritoriji Opštine Zeta.
Upotreba rodno osjetljivog jezika
Član 3
Svi izrazi upotrijebljeni u ovoj odluci u muškom rodu podrazumijevaju iste takve izraze za fizička lica u ženskom rodu.
Poreska stopa
Član 4
Stopa prireza iznosi 13% poreske obaveze iz člana 2 ove odluke.
Obračun, prijava i uplata prireza
Član 5
Poreski obveznik obračunava prirez u prijavi prireza.
Prijava se podnosi organu uprave nadležnom za poslove lokalnih javnih prihoda, do 15. u mjesecu za prethodni obračunski period (mjesec) i obuhvata isplate svih primanja koja se odnose na taj obračunski period.
Prirez se plaća istovremeno sa isplatom ličnih primanja, dohotka od samostalne djelatnosti, imovine i imovinskih prava i prihoda od kapitala.
Prijava prireza podnosi se neposredno, putem e-pošte ili elektronskim putem.
Član 6
Obrazac prijave iz člana 5 ove odluke dat je u prilogu ove Odluke (OPPND).
Član 7
Uplata prireza vrši se na račun za lokalne prihode budžeta opštine u skladu sa Naredbom o načinu uplate javnih prihoda.
Nadzor
Član 8
Poslove kontrole obračunavanja i plaćanja prireza obavlja organ uprave nadležan za poslove lokalnih javnih prihoda.
Shodna primjena propisa
Član 9
U pogledu poreskog perioda, načina obračunavanja i plaćanja prireza i drugih pitanja koja nijesu uređena ovom odlukom shodno se primjenjuju odredbe Zakona o porezu na dohodak fizičkih lica.
Poreski postupak sprovodi se prema odredbama Zakona o poreskoj administraciji.
Kaznene odredbe
Član 10
Novčanom kaznom od 150,00 € do 10.000,00 € kazniće se za prekršaj pravno lice, ako:
   1) kao isplatilac prihoda na koje se plaća prirez ne obračuna, netačno obračuna, ne uplati prilikom svake isplate prihoda, pripadajući iznos prireza (član 5)
   2) kao poslodavac odnosno isplatilac ličnih primanja organu lokalne uprave Opštine Zeta nadležnom za poslove lokalnih javnih prihoda, ne dostavi prijavu prireza (član 5).
Za prekršaje iz stava 1 ovog člana kazniće se i odgovorno lice u pravnom licu, državnom organu, organu lokalne samouprave novčanom kaznom od 20,00 € do 1.000,00 €.
Novčanom kaznom od 50,00 € do 3.000,00 € kazniće se za prekršaj preduzetnik ako:
   1) kao isplatilac prihoda na koje se plaća prirez ne obračuna, netačno obračuna i ne uplati prilikom svake isplate prihoda, pripadajući iznos prireza (član 5).
   2) kao preduzetnik, odnosno isplatilac ličnih primanja organu lokalne uprave Opštine Zeta, nadležnom za poslove lokalnih javnih prihoda, ne dostavi prijavu prireza (član 5).
Novčanom kaznom od 20,00 € do 1.000,00 € kazniće se za prekršaj fizičko lice, ako:
   1) ne obračuna, netačno obračuna, ne uplati prirez na prihode, prilikom svake naplate i istovremeno sa naplatom prihoda (član 5)
Stupanje na snagu
Član 11
Ova odluka stupa na snagu osmog dana od dana objavljivanja u "Službenom listu Crne Gore - Opštinski propisi".
Broj: D 32-016/23-73
Anovi, 30.03.2023. godine
Skupština opštine Zeta
Predsjednik,
Luka Krstović, s.r.

Pravni ekspert doo, Podgorica |